Eienaar tydens sakeroof doodgeskietJury, sy vrou Amanda en hul dogtertjies Dedre en Dezre. Foto: Verskaf Kapt. Bonginkosi Msimango, woordvoerder van die polisie, het gesê drie gewapende mans het Toyco Motor Spares in Soutterstraat binnegestap en geld van een van die kassiere geëis. Hayes was glo buite en het onraad vermoed. Hy het vermoedelik ingegaan en gesien wat gebeur voordat hy glo omgedraai en voorgegee het dat hy niks gesien het nie. Die rowers het hom in die rug geskiet en hy is op die toneel dood. Die rowers het met ŉ onbekende bedrag geld in ŉ wit Toyota Corolla gevlug. Amanda Hayes, Jury se vrou, het aan Maroela Media gesê haar man sou in April sy 41ste verjaardag gevier het. Die egpaar se dogtertjies, Dedre en Dezre, is onderskeidelik agt en 11 jaar oud en in Laerskool Magalieskruin. “Ons is verpletterd,” het Amanda gesê. “Ons gesin is gebroke, maar sal maar môre wanneer die son opkom, probeer voortgaan,” het Hayes se ma, Elsabe, op Facebook geskryf. Die rooftog by Toyco Motor Spares het plaasgevind kort nadat Louis du Toit koelbloedig voor ŉ slaghuis, ook in Pretoria-Wes, doodgeskiet is. Du Toit is van R130 000 beroof. Lees meer hier. Msimango het gesê dieselfde modus operandi is in albei gevalle gevolg en dat die polisie die moontlikheid ondersoek of die voorvalle met mekaar verband hou.